Informácia o priebehu a výsledkoch oficiálnej návštevy švédskeho kráľa Carla XVI. Gustafa a kráľovnej Silvie v Slovenskej republike v dňoch  3.-5. apríla 2002

V dňoch 3.-5. apríla 2002 navštívil SR švédsky kráľ Carl XVI. Gustaf a kráľovná Silvia. Návšteva sa uskutočnila na pozvanie prezidenta SR Rudolfa Schustera na základe reciprocity za návštevu prezidenta bývalej ČSFR Václava Havla vo Švédskom kráľovstve (ŠK) v roku 1991. V delegácií švédskeho kráľa bol aj minister obrany ŠK Bjrn von Sydow a zástupcovia švédskych podnikateľských kruhov .

Počas návštevy sa švédsky kráľ stretol s prezidentom SR Rudolfom Schusterom, predsedom NR SR  Jozefom Migašom a predsedom vlády SR Mikulášom Dzurindom.

Obsah a charakter rozhovorov:

Podľa švédskej ústavy sa kráľ nemôže vyjadrovať k politickým záležitostiam, preto rozhovory s predstaviteľmi SR mali predovšetkým informatívny charakter. Predmetom rozhovorov boli otázky slovensko-švédskych vzťahov, európskej integrácie a ambícií SR začleniť sa do európskych a euro-atlanitckých štruktúr. Obe strany ocenili súčasný stav bilaterálnych vzťahov a prejavili záujem o ich ďalší rozvoj. 

Rozhovory s prezidentom SR Rudolfom Schusterom 
a ďalšími vysokými predstaviteľmi SR

Švédsky kráľ Carl XVI. Gustaf, ktorého počas návštevy z protokolárnych dôvodov sprevádzal minister zahraničných vecí SR Eduard Kukan, sa v SR stretol s najvyššími ústavnými činiteľmi SR - s prezidentom SR Rudolfom Schusterom, predsedom NR SR Jozefom Migašom a predsedom vlády SR Mikulášom Dzurindom. Počas rozhovorov prezident SR Rudolf Schuster a ďalší najvyšší predstavitelia SR ocenili zintenzívnenie slovensko-švédskych bilaterálnych vzťahov v posledných rokoch, ako aj vysokú zaangažovanosť ŠK v prospech rozširovania EÚ a pomoc, ktorú poskytuje Slovensku v oblasti európskej integrácie. Zároveň informovali Carla XVI. Gustafa o pokroku, ktorý SR dosiahla vo svojom európskom a euro-atlantickom integračnom úsilí  a o ambíciách stať sa v roku 2004 plnoprávnym členom EÚ. Počas stretnutia s predsedom NR SR Jozefom Migašom sa švédsky kráľ zaujímal o systém fungovania parlamentu, jeho štruktúru, zastúpenie politických strán, právomocí a legislatívny proces v SR, ako aj o postoj občanov Slovenska k prípadnému vstupu SR do EÚ. Diskutovalo sa tiež o blížiacich sa septembrových parlamentných voľbách v SR. Carl XVI. Gustaf vyjadril podporu rozširovaniu spolupráce SR a ŠK. V slávnostnom prípitku počas banketu poriadanom na počesť švédskeho hosťa prezidentom SR Rudolfom Schusterom poblahoželal SR k “imponujúcemu úspechu”, ktorý dosiahla v procese integrácie do EÚ.

Prezident SR Rudolf Schuster vyznamenal švédskeho kráľa Carla XVI. Gustafa Rádom Bieleho dvojkríža I. triedy, a sám od neho prevzal najvyššie kráľovské vyznamenanie Rád Serafína. 

Rokovanie ministrov obrany

Minister obrany ŠK Bjrn vo Sydow sa stretol so svojim rezortným partnerom ministrom obrany SR Jozefom Stankom. Témou rokovania bola spoločná obranná politika v Európe, spolupráca oboch krajín v oblasti vojenstva a otázky súvisiace s plánovaným rozšírením NATO. Jozef Stank informoval švédskeho ministra obrany o aktivitách SR v úsilí stať sa členom NATO. Bjrn von Sydow tlmočil podporu ŠK integračnému úsiliu SR do EÚ, ale aj do Severoatlantickej aliancie. V tejto súvislosti zdôraznil, že je právom každej krajiny rozhodnúť sa, ako bude riešiť svoju bezpečnostnú otázku. Švédsky minister obrany ocenil spoluprácu slovenských a švédskych vojakov v mierovej misii v Kosove a na Golanských výšinách, kde pôsobí ako hlavný veliteľ švédsky generál Wrankel. Ministri sa zhodli na tom, že spolupráca oboch krajín sa môže úspešne rozvíjať najmä v oblasti mierových misií, vzdelávania, ale i v otázke výzbroje a špeciálnej techniky. Švédska strana vyjadrila záujem o spoluprácu v oblasti modernizácie letectva ASR (predaj bojových lietadiel Gripen švédskej firmy Saab). J. Stank v tejto súvislosti uviedol, že tender v tejto oblasti bude pravdepodobne vypísaný až novou vládou SR po septembrových parlamentných voľbách. Obidve strany vyslovili spokojnosť s výsledkom rokovaní a možnosti zintenzívnenia spolupráce posúdili ako veľmi nádejné. 

Bjrn von Sydow vo svojom prejave pri obede usporiadanom Švédskou obchodnou komorou vyzdvihol pozitívne zmeny, ktoré sa na Slovensku odohrali od jeho poslednej návštevy pred 7 rokmi. Zároveň vyjadril ochotu ŠK v prípade záujmu zo strany SR pomôcť pri získaní švédskych lietadiel JAS Gripen za účelom modernizácie slovenskej armády, ako aj pri zvyšovaní objemu švédskych investícií v SR. Oficiálne potvrdil zámer švédskej vlády “v blízkej budúcnosti” - t.j. v 1. alebo 2. polroku 2003, otvoriť zastupiteľský úrad ŠK v Bratislave.

Sprievodné podujatia

Návštevu švédskeho kráľovského páru v SR sprevádzali širokokoncipované sprievodné podujatia. Počas pobytu v Bratislave sa kráľ Carl XVI. Gustaf a kráľovná Silvia stretli s primátorom hlavného mesta SR Jozefom Moravčíkom. Okrem viacerých kultúrno-historických  expozícií (Primaciálny palác, Mirbachov palác) navštívil švédsky kráľovský pár aj Univerzitu Komenského, kde pri príležitosti 50. výročia výučby švédčiny na Slovensku otvoril výstavu prekladov diel švédskej literatúry preložených do slovenčiny a stretol sa s učiteľmi a študentmi odboru švédsky jazyk a literatúra katedry škandinavistiky a nordistiky.

Kráľ Carl XVI. Gustaf sa zúčastnil záverečnej ceremónie Seminára o technológii v životnom prostredí. Na uvedenom seminári viaceré švédske spoločnosti informovali o svojich skúsenostiach so zariadeniami na čistenie vody a zachytávanie exhalátov. Počas záverečnej ceremónie vystúpil aj minister životného prostredia SR László Miklós, ktorý poďakoval za podporu Švédska pri úsilí SR o splnenie kritérií pre vstup do EÚ. 

Ďalším sprievodným podujatím bol seminár organizovaný švédskou Vývoznou radou pre slovenských a švédskych podnikateľov, ktorého súčasťou bola výstava “Švédske stopy na Slovensku”, prezentujúca 40 najväčších švédskych firiem etablovaných v SR. Hlavnými témami seminára, ako aj pri stretnutí organizovanom HN Clubom, boli problematika malého a stredného podnikania, pomoc ŠK pri integrácii SR do EÚ a možnosti zvýšenia objemu švédskych investícií v SR. Stretnutia sa zúčastnili zástupcovia významných švédskych koncernov SAAB, Ericsson, Ericsson Microwave, Ikea, Swedwood, banka Nordea, ako aj predseda švédskej Dovoznej rady B. Risinggard a prezident Švédsko-slovenskej obchodnej komory K.V. Whler. Na záver boli prijaté konkrétne rozhodnutia o utvorení viacerých pracovných skupín, ktoré by mali zabezpečiť, že zámery nezostanú iba v deklaratívnej rovine.

V Trenčíne Carl XVI. Gustaf navštívil v sprievode ministra zahraničných vecí SR Eduarda Kukana spoločnosť Merina Trenčín, kde sa oboznámil so zdvojeným projektom EÚ pod patronátom Švédska. Cieľom projektu je aplikácia legislatívy Európskej únie z hľadiska bezpečnosti a ochrany zdravia pri práci do praxe na Slovensku a jeho výsledkom by malo byť zníženie úrazovosti. Následne švédsky kráľ navštívil  historický zámok v Pezinku, kde mal možnosť ochutnať vybrané druhy slovenských vín.

Kráľovná Silvia sa v rámci dámskeho programu stretla s ministrom vnútra SR Ivanom Šimkom a diskutovala s ním hlavne o problematike nelegálneho obchodu so ženami a sexuálneho zneužívania žien a detí. Švédsku kráľovnú Silviu zaujímal aj prístup SR k deliktom súvisiacim so sexuálnym zneužívaním žien a detí a so šírením detskej pornografie. Kráľovná vyjadrila názor, že dôležitú úlohu pri potláčaní tohoto druhu kriminality zohráva legislatíva, ale aj výchova, osveta a medzinárodná spolupráca. Následne navštívila Nadáciu Harmony operného speváka Petra Dvorského, kde sa už takmer desať rokov úspešne lieči mozgová obrna u detí. V bratislavskom Národnom osvetovom centre otvorila švédska kráľovná Silvia výstavu veľkorozmerných fotografií a architektonických výkresov s názvom Švédska architektúra 20.storočia.

Počas programu na Východnom Slovensku sa kráľ Carl XVI. Gustaf a kráľovná Silvia  stretli s primátorom mesta Košice - Zdenkom Trebuľom. V košickom Štátnom divadle sa konala slávnostná prezentácia slovenského prekladu autobiografickej knihy švédskej autorky rómskeho pôvodu Kataríny Taikon “Katici”. Počas ceremoniálu švédska kráľovná Silvia osobne odovzdala ministrovi školstva SR Milanovi Ftáčnikovi jeden exemplár uvedenej knihy. Kniha bola preložená do slovenského a maďarského jazyka a bude používaná v školách a materských školách za účelom zreálňovania  verejnej mienky o Rómoch.  Následne si švédsky kráľovský pár pozrel vystúpenie profesionálneho rómskeho súboru divadla Romathan. Po prehliadke historického centra Košíc delegácia navštívila stredoveký hámor a Múzeum kinematografie Rudolfa Schustera v Medzeve.

Závery návštevy:

Historicky prvá návšteva švédskeho kráľovského páru v SR, ktorá sa uskutočnila na pozvanie prezidenta SR Rudolfa Schustera, predstavuje vyvrcholenie doterajších bilaterálnych vzťahov medzi SR a ŠK, ktoré sa od roku 1998 intenzívne rozvíjajú. Význam návštevy najvyššieho predstaviteľa členskej krajiny EÚ a zároveň krajiny s vysokým stupňom demokracie je posilnený skutočnosťou, že sa konala práve v čase rozhodujúcom pre budúce členstvo SR v európskych a euro-atlanických štruktúrach. Členmi doprovodu švédskeho kráľovského páru bol aj minister obrany a skupina švédskych podnikateľov, ktorí rokovali so slovenskými partnermi o ďalšom rozšírení vzájomnej spolupráce. Návšteva výraznou mierou prispela k vzájomnej prezentácii oboch krajín a jedným z jej výsledkov bola aj rozsiahla medializácia SR vo ŠK, nakoľko v delegácii švédskeho kráľa bola aj veľká skupina novinárov z najvýznamnejších švédskych  médií.  

Návšteva švédskeho kráľovského páru:

•	bola vyvrcholením bilaterálnych vzťahov medzi SR a švédskym kráľovstvom, ktoré sa intenzívne rozvíjajú predovšetkým od roku 1998,
•	vytvorila podmienky pre ďalší rozvoj vzťahov vo vojensko-bezpečnostnej a hospodárskej oblasti,
•	potvrdila podporu SR v úsilí integrovať sa do EÚ a záujem rozšíriť oblasti spolupráce aj po vstupe SR do EÚ a NATO,
•	prispela k informovaniu švédskej verejnosti o SR, čím podporila aj ciele Externej komunikačnej stratégie SR voči členským krajinám EÚ.